               IL-KUMMISSJONI EWROPEA
            Brussell, 7.6.2021
            COM(2021) 274 final
            2021/0133(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt taż-ŻEE rigward l-emenda tal-Anness XI (Komunikazzjoni elettronika, servizzi awdjoviżivi u soċjetà tal-informatika) u tal-Protokoll 37 (li fih il-lista prevista fl-Artikolu 101 tal-Ftehim ŻEE)
            (Test b’rilevanza għaż-ŻEE)

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tiġi adottata, f’isem l-Unjoni fil-Kumitat Konġunt taż-ŻEE b’rabta mal-adozzjoni prevista tad-Deċiżjonijiet tal-Kumitat Konġunt (JCDs, Joint Committee Decisions) dwar l-emendi tal-Anness XI (Komunikazzjoni elettronika, servizzi awdjoviżivi u soċjetà tal-informatika) u tal-Protokoll 37 (li fih il-lista prevista fl-Artikolu 101) tal-Ftehim ŻEE.

               2.Kuntest tal-proposta

               2.1.Il-Ftehim ŻEE

               Il-Ftehim dwar iż-Żona Ekonomika Ewropea (“il-Ftehim ŻEE”) jiggarantixxi drittijiet u obbligi ugwali fis-Suq Intern għaċ-ċittadini u l-operaturi ekonomiċi fiż-ŻEE. Huwa jipprevedi l-inklużjoni ta’ leġiżlazzjoni tal-UE li tkopri l-erba’ libertajiet fit-30 Stat taż-ŻEE li jinkludu l-Istati Membri tal-UE, in-Norveġja, l-Iżlanda u l-Liechtenstein. Barra minn hekk, il-Ftehim ŻEE jkopri l-kooperazzjoni f’oqsma importanti oħra bħar-riċerka u l-iżvilupp, l-edukazzjoni, il-politika soċjali, l-ambjent, il-protezzjoni tal-konsumatur, it-turiżmu u l-kultura, li kollettivament huma magħrufa bħala politiki “ta’ appoġġ u orizzontali”. Il-Ftehim daħal fis-seħħ fl-1 ta’ Jannar 1994. L-Unjoni Ewropea, flimkien mal-Istati Membri tagħha, hija parti għall-Ftehim.

               2.2.Il-Kumitat Konġunt taż-ŻEE

               Il-Kumitat Konġunt taż-ŻEE huwa responsabbli għall-ġestjoni tal-Ftehim ŻEE. Huwa forum għall-iskambju ta’ fehmiet marbuta mal-funzjonament tal-Ftehim ŻEE. Id-deċiżjonijiet tiegħu jittieħdu permezz ta’ kunsens.  F’konformità mat-Trattat ta’ Lisbona, ir-responsabbiltà għall-koordinazzjoni tal-kwistjonijiet taż-ŻEE fuq in-naħa tal-UE hija tas-Servizz Ewropew għall-Azzjoni Esterna.

               2.3.L-att previst tal-Kumitat Konġunt taż-ŻEE

               Il-Kumitat Konġunt taż-ŻEE huwa mistenni jadotta żewġ Deċiżjonijiet tal-Kumitat Konġunt taż-ŻEE (“l-atti previsti”) dwar l-emenda tal-Anness XI (Komunikazzjoni elettronika, servizzi awdjoviżivi u soċjetà tal-informazzjoni) u l-Protokoll 37 (li fih il-lista prevista fl-Artikolu 101) tal-Ftehim ŻEE.

               L-għan taż-żewġ atti previsti huwa li kemm ir-Regolament (UE) 2018/1971 li jistabbilixxi l-Korp ta’ Regolaturi Ewropej tal-Komunikazzjonijiet Elettroniċi (BEREC)
                  1
               , kif ukoll id-Direttiva (UE) 2018/1972 li tistabbilixxi l-Kodiċi Ewropew għall-Komunikazzjonijiet Elettroniċi (riformulazzjoni) jiġu inkorporati fil-Ftehim ŻEE.

               L-atti previsti se jsiru vinkolanti għall-partijiet f’konformità mal-Artikoli 103 u 104 tal-Ftehim ŻEE.

               3.Pożizzjoni li għandha tittieħed f’isem l-Unjoni

               Is-SEAE flimkien mas-servizzi tal-Kummissjoni jippreżentaw l-abbozzi ta’ Deċiżjonijiet tal-Kumitat Konġunt taż-ŻEE għall-adozzjoni mill-Kunsill bħala l-pożizzjoni tal-Unjoni. Is-SEAE jittama li jkun fil-qagħda li jippreżentahom fil-Kumitat Konġunt taż-ŻEE kemm jista’ jkun malajr.

               Il-kontenut u n-natura tal-abbozzi tad-Deċiżjonijiet annessi tal-Kumitat Konġunt taż-ŻEE jmorru lil hinn minn dawk li jistgħu jitqiesu bħala sempliċi adattamenti tekniċi fis-sens tar-Regolament tal-Kunsill Nru 2894/94. Għaldaqstant, il-pożizzjoni tal-Unjoni għandha tiġi stabbilita mill-Kunsill.

               Id-Deċiżjonijiet annessi tal-Kumitat Konġunt taż-ŻEE (JCDs) fihom, fost l-oħrajn, l-adattamenti li ġejjin.

               3.1.Adattamenti għar-Regolament (UE) 2018/1971 li jistabbilixxi l-Korp ta’ Regolaturi Ewropej tal-Komunikazzjonijiet Elettroniċi (BEREC) – Deċiżjoni tal-Kumitat Konġunt fl-Anness 1

               Introduzzjoni

               Skont l-istruttura istituzzjonali tal-Ftehim ŻEE, l-Awtorità ta’ Sorveljanza tal-EFTA twettaq il-kompetenzi ta’ sorveljanza tal-Kummissjoni fil-pilastru tal-EFTA u konsegwentement se tirrifletti s-setgħat ta’ sorveljanza tal-Kummissjoni previsti fir-Regolament (UE) 2018/1971 (ir-Regolament BEREC) u fid-Direttiva (UE) 2018/1972 (id-Direttiva li tistabbilixxi l-Kodiċi Ewropew għall-Komunikazzjonijiet Elettroniċi (id-Direttiva KEKE)
                  2
               ) fil-pilastru tal-EFTA.

               Ir-Regolament BEREC u d-Direttiva KEKE jistabbilixxu għadd ta’ kompiti għall-BEREC, li għandhom l-għan li jiżguraw l-implimentazzjoni konsistenti tal-qafas regolatorju għall-komunikazzjonijiet elettroniċi. Peress li l-BEREC għandu rwol importanti fl-applikazzjoni tar-Regolament BEREC u tad-Direttiva KEKE, ir-Regolament u d-Direttiva KEKE huma marbutin b’mod intrinsiku. Din ir-rabta tissarraf ukoll f’żewġ abbozzi ta’ Deċiżjonijiet tal-Kumitat Konġunt li jinkorporaw id-Direttiva u r-Regolament BEREC fil-Ftehim ŻEE. Huwa importanti li ż-żewġ abbozzi ta’ JCDs jiġu eżaminati flimkien biex tinftiehem l-istruttura sħiħa fil-kuntest taż-ŻEE.

               L-abbozz ta’ Deċiżjoni tal-Kumitat Konġunt (fl-Anness 1) fih tliet settijiet differenti ta’ adattamenti li se jiġu ppreżentati hawn taħt: il-modalitajiet għall-parteċipazzjoni tal-Istati tal-EFTA fil-BEREC (it-taqsima B), l-adattamenti li għandhom x’jaqsmu mar-relazzjoni bejn l-Awtorità ta’ Sorveljanza tal-EFTA u l-BEREC (it-taqsima C), adattamenti oħra li għandhom x’jaqsmu mal-parteċipazzjoni tal-Istati tal-EFTA fil-BEREC (it-taqsima D) kif ukoll l-adattamenti ġenerali użati b’mod komuni fil-kuntest taż-ŻEE (it-taqsima E).

               Modalitajiet għall-parteċipazzjoni tal-Istati tal-EFTA fil-BEREC

               Il-BEREC ġie stabbilit bir-Regolament (KE) Nru 1211/2009 u bir-Regolament (UE) 2018/1971 biex jikkontribwixxi għall-iżvilupp u għall-funzjonament aħjar tas-suq intern għan-netwerks u għas-servizzi tal-komunikazzjoni elettronika bil-għan li jiżgura implimentazzjoni konsistenti tal-qafas regolatorju tal-komunikazzjoni elettronika. Ir-Regolament jirrikonoxxi wkoll ix-xewqa li jintlaħqu dawn l-objettivi f’kuntest taż-ŻEE u jiddikjara li jenħtieġ li l-BoR (il-Bord tar-Regolaturi) tal-BEREC, il-gruppi ta’ ħidma u l-Bord Maniġerjali tiegħu jkunu miftuħa għall-parteċipazzjoni tal-awtoritajiet regolatorji nazzjonali (NRAs) tal-Istati taż-ŻEE-EFTA sabiex tiġi estiża l-implimentazzjoni konsistenti tal-qafas regolatorju għall-komunikazzjonijiet elettroniċi lill-Iżlanda, il-Liechtenstein u n-Norveġja
                  3
               .

               Skont l-Artikolu 101 tal-Ftehim ŻEE:

               “1. Rigward il-kumitati li ma humiex koperti la bl-Artikolu 81 [il-kumitati tal-programm] u lanqas bl-Artikolu 100 [il-kumitati tal-komitoloġija] l-esperti mill-Istati tal-EFTA għandhom ikunu assoċjati max-xogħol meta dan ikun meħtieġ mit-tħaddim tajjeb ta’ dan il-Ftehim.

               Dawn il-kumitati huma elenkati fil-Protokoll Nru 37. Il-modalitajiet ta’ din l-assoċjazzjoni huma mniżżla fil-Protokolli u Annessi settorali rilevanti li jittrattaw il-materja inkwistjoni.

               2. Jekk il-Partijiet Kontraenti jidhrilhom li assoċjazzjoni bħal din għandha tkun estiża għal kumitati oħra li jkollhom karatteristiċi simili, il-Kumitat Konġunt taż-ŻEE jista’ jemenda l-Protokoll Nru 37.”
                  4

               Il-BEREC la huwa kumitat tal-komitoloġija u lanqas mhuwa stabbilit skont programm. Bħala forum għall-kooperazzjoni fost ir-regolaturi, il-BEREC jaqa’ fil-kategorija ta’ “kumitati oħra” fis-sens tal-Artikolu 101 ŻEE li huma elenkati fil-Protokoll 37. Skont dik id-dispożizzjoni, “il-modalitajiet ta’ assoċjazzjoni huma mniżżla fl-Anness settorjali rilevanti li jittratta l-materja inkwistjoni”. Tali modalitajiet huma introdotti fl-Annessi (tal-Ftehim ŻEE) taħt il-punt rilevanti u huma preċeduti minn sentenza introduttorja li tinqara “Modalitajiet għall-assoċjazzjoni tal-Istati tal-EFTA skont l-Artikolu 101 tal-Ftehim” (ara, pereżempju, il-JCD ŻEE Nru 192/2014, Nru 18/2013, Nru 92/2010, Nru 10/2004). Modalitajiet bħal dawn mhumiex meqjusa bħala “testi ta’ adattament”, peress li ma għandhomx l-għan li jbiddlu r-regoli li jinsabu fl-att inkorporat fil-Ftehim ŻEE, iżda pjuttost li jissupplimentawhom kif meħtieġ biex jiġi żgurat il-funzjonament tajjeb tal-assoċjazzjoni.

               Il-modalitajiet għall-assoċjazzjoni jipprevedu li l-NRAs taż-ŻEE-EFTA għandhom jipparteċipaw bis-sħiħ fil-ħidma tal-BoR tal-BEREC, tal-gruppi ta’ ħidma tal-BEREC u tal-Bord Maniġerjali tal-Uffiċċju tal-BEREC, li l-NRAs taż-ŻEE-EFTA għandu jkollhom l-istess drittijiet u obbligi bħal NRAs oħra tal-UE ħlief għad-dritt tal-vot, iżda ma għandhomx ikunu eliġibbli għall-presidenza tal-BoR tal-BEREC u tal-Bord Maniġerjali tal-Uffiċċju tal-BEREC. Madankollu, l-NRAs taż-ŻEE-EFTA jistgħu jippresiedu l-gruppi ta’ ħidma. L-awtoritajiet regolatorji nazzjonali tal-Istati taż-ŻEE-EFTA għandhom ikunu rrappreżentati f’livell xieraq skont id-dispożizzjonijiet tar-Regolamenti BEREC (ara l-Artikolu 7 tar-Regolament BEREC). Il-parteċipazzjoni tal-NRAs tal-EFTA hija kruċjali biex titrawwem il-konverġenza regolatorja.

               Il-modalitajiet jipprevedu wkoll li l-BEREC u l-Uffiċċju tal-BEREC se jassistu lill-NRAs taż-ŻEE-EFTA u lill-Awtorità ta’ Sorveljanza tal-EFTA.

               Adattamenti relatati mar-relazzjoni bejn l-Awtorità ta’ Sorveljanza tal-EFTA u l-BEREC

               L-adattamenti (a) (i) u (ii) jispeċifikaw li l-BEREC għandu jassisti u jagħti pariri lill-Awtorità ta’ Sorveljanza tal-EFTA, rispettivament biex joħroġ linji gwida fuq talba ta’ din tal-aħħar.

               Peress li l-NRAs taż-ŻEE-EFTA mhux se jkollhom drittijiet tal-vot fil-BEREC, l-adattament (a)(iii), li jżid paragrafu 1a ġdid mal-Artikolu 4, jipprevedi li l-pożizzjonijiet tal-awtoritajiet regolatorji nazzjonali tal-Istati taż-ŻEE-EFTA għandhom jiġu rreġistrati separatament mill-BEREC meta joħorġu opinjonijiet skont l-Artikolu 4(1)(c) (i) u (ii) tar-Regolament. Dan jikkonċerna b’mod partikolari l-opinjonijiet dwar l-abbozz tal-miżuri tal-awtoritajiet regolatorji nazzjonali (NRAs) taż-ŻEE-EFTA skont l-Artikoli 32 u 33 tad-Direttiva KEKE u l-opinjonijiet dwar it-tilwim transfruntier skont l-Artikolu 27 tad-Direttiva KEKE.

               Skont l-adattament (a)(v), l-Awtorità ta’ Sorveljanza tal-EFTA għandha tqis bis-sħiħ kwalunkwe linja gwida, opinjoni, rakkomandazzjoni, pożizzjoni komuni u l-aħjar prattiki adottati mill-BEREC.

               Adattamenti oħra li għandhom x’jaqsmu mal-parteċipazzjoni tal-Istati taż-ŻEE-EFTA fil-BEREC

               L-Uffiċċju tal-BEREC huwa korp tal-UE b’personalità ġuridika
                  5
                u huwa aġenzija li tappoġġa lill-BEREC. F’konformità mal-inkorporazzjoni minn qabel fil-Ftehim ŻEE ta’ dokumenti fundaturi għall-aġenziji tal-UE
                  6
               , il-parteċipazzjoni tal-Istati tal-EFTA fl-attivitajiet tal-Uffiċċju tal-BEREC hija rregolata fl-adattamenti tar-Regolament BEREC. Peress li l-Uffiċċju tal-BEREC ma jwettaq l-ebda kompitu ta’ politika f’ismu stess, din il-parteċipazzjoni hija pjuttost ta’ natura amministrattiva.

               Skont l-adattament (e) tar-Regolament BEREC, l-Istati taż-ŻEE-EFTA se jikkontribwixxu finanzjarjament għar-riżorsi tal-Uffiċċju tal-BEREC billi jipparteċipaw fis-sussidju tal-Unjoni. F’konformità mal-prattika tal-imgħoddi, din il-kontribuzzjoni finanzjarja se tiġi stabbilita skont il-proċeduri li jinsabu fl-Artikolu 82(1)(a) tal-Ftehim ŻEE.

               Skont l-Artikoli 12 (2) (a) u 82 (3) (a) tal-Kondizzjonijiet tal-impjieg ta’ aġenti oħra tal-Unjoni Ewropea (“CEOS”), aġenti temporanji jew persunal kuntrattwali, rispettivament, għandhom normalment jiġu impjegati sakemm ikunu ċittadini ta’ Stat Membru tal-UE, sakemm ma jiġix deċiż mod ieħor mill-awtorità tal-ħatra. L-adattament (f), għalhekk, jipprovdi deroga wiesgħa għaċ-ċittadini taż-ŻEE-EFTA, li jenħtieġ li jitqies bħala eliġibbli bl-istess termini u taħt l-istess kundizzjonijiet bħaċ-ċittadini tal-UE.

               L-Artikoli 12(2)(e), 82(3)(e) u 85(3) CEOS jirreferu għall-Artikolu 55(1) TUE dwar il-lingwi tal-Unjoni. Barra minn hekk, fir-rigward tal-persunal tiegħu, l-adattament (f) jipprevedi li l-Uffiċċju tal-BEREC għandu jqis il-lingwi uffiċjali msemmija fl-Artikolu 129(1) ŻEE bħala lingwi tal-Unjoni fir-rigward tal-persunal tiegħu.

               Fl-aħħar nett, l-adattament (g) jipprevedi li l-Istati taż-ŻEE-EFTA għandhom japplikaw l-istess privileġġi u immunitajiet bħall-Istati Membri tal-UE fir-rigward tal-Uffiċċju tal-BEREC u l-persunal tiegħu, kif deskritt fil-Protokoll (Nru 7) anness mat-TUE u mat-TFUE.

               Adattamenti oħra

               F’konformità mal-Artikolu 7 tal-Ftehim ŻEE, huma biss l-atti li ġew inkorporati fil-Ftehim li huma vinkolanti għall-Istati taż-ŻEE-EFTA. Għalhekk, ir-referenza għal-liġi tal-Unjoni fl-Artikolu 4(4) tiġi aġġustata biex tirrifletti li, f’kuntest taż-ŻEE, il-qafas legali ta’ referenza huwa l-Ftehim ŻEE (l-adattament (a)(iv)).

               Sabiex jiġi ffaċilitat l-infurzar konsistenti tar-regoli taż-ŻEE, l-adattamenti (b) u (d) tar-Regolament jipprevedu li, flimkien mal-Kummissjoni, l-Awtorità ta’ Sorveljanza tal-EFTA għandha tkun irrappreżentata wkoll fil-BoR tal-BEREC u fil-Bord Maniġerjali. L-Awtorità ta’ Sorveljanza tal-EFTA, kuntrarju għall-Kummissjoni, mhux se jkollha drittijiet tal-vot fil-Bord Maniġerjali.

               L-adattament (c) għall-Artikolu 13(3) jaġġusta t-test biex l-Awtorità ta’ Sorveljanza tal-EFTA tkun tista’ tipparteċipa fi gruppi ta’ ħidma stabbiliti mill-BoR tal-BEREC. Bħal fil-każ tal-Kummissjoni, l-Awtorità ta’ Sorveljanza tal-EFTA ma tistax tieħu sehem fi gruppi ta’ ħidma li huma stabbiliti biex iwettqu l-kompiti msemmija fil-punt (c)(ii) tal-Artikolu 4(1) tar-Regolament.

               Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni mhuwiex parti mill-Ftehim ŻEE. L-adattament (h) tal-Artikolu 36 għandu l-għan li jiżgura li kwalunkwe dokument imħejji mill-BEREC jew mill-Uffiċċju tal-BEREC rigward l-Istati taż-ŻEE-EFTA se jiġi indirizzat skont ir-Regolament. L-istess adattament huwa normalment previst fir-rigward ta’ aġenziji li fihom jipparteċipaw l-Istati taż-ŻEE-EFTA.

               L-adattament (i) jaġġusta t-test tal-Artikolu 40(2) biex jirrifletti r-rwol tal-Awtorità ta’ Sorveljanza tal-EFTA fid-dispożizzjoni rilevanti u biex jiċċara li fil-kuntest taż-ŻEE r-referenza għal-“liġi tal-Unjoni u nazzjonali” għandu jinftiehem bħala l-“Ftehim ŻEE u l-liġi nazzjonali”.

               L-adattament (j) jaġġusta t-test tal-Artikolu 41(1)(a) biex jipprovdi lill-Awtorità ta’ Sorveljanza tal-EFTA bl-istess aċċess għas-sistema ta’ informazzjoni u komunikazzjoni bħall-Kummissjoni, li huwa importanti biex tiġi żgurata kooperazzjoni tajba u implimentazzjoni konsistenti tal-qafas regolatorju għall-komunikazzjonijiet elettroniċi.

               3.2.Adattamenti għad-Direttiva (UE) 2018/1972 li tistabbilixxi l-Kodiċi Ewropew għall-Komunikazzjonijiet Elettroniċi (riformulazzjoni) – Deċiżjoni tal-Kumitat Konġunt fl-Anness 2

               Id-Direttiva għandha l-għan li toħloq suq intern għall-komunikazzjonijiet elettroniċi fl-UE u tissostitwixxi d-Direttivi 2002/19/KE, 2002/20/KE, 2002/21/KE, u 2002/22/KE, li ġew inkorporati fl-Anness XI tal-Ftehim ŻEE. B’mod parallel mal-adozzjoni tad-Direttiva, l-UE adottat Regolament (UE) 2018/1971 ġdid li jistabbilixxi l-Korp ta’ Regolaturi Ewropej tal-Komunikazzjonijiet Elettroniċi (BEREC) u l-Aġenzija għall-Appoġġ tal-BEREC (l-Uffiċċju tal-BEREC).

               Id-Direttiva tistabbilixxi għadd ta’ kompiti għall-BEREC, li għandhom l-għan li jiżguraw implimentazzjoni konsistenti tal-qafas regolatorju għall-komunikazzjonijiet elettroniċi. Peress li l-BEREC għandu rwol importanti fl-applikazzjoni tar-Regolament u tad-Direttiva, ir-Regolament BEREC u d-Direttiva huma marbuta b’mod intrinsiku. Din ir-rabta tissarraf ukoll fiż-żewġ abbozzi ta’ JCDs li jinkorporaw id-Direttiva u r-Regolament BEREC fil-Ftehim ŻEE, li huma mehmuża ma’ dan l-abbozz ta’ Deċiżjoni tal-Kunsill. Huwa importanti li dawn iż-żewġ abbozzi ta’ JCDs jiġu eżaminati flimkien biex tinftiehem l-istruttura sħiħa fil-kuntest taż-ŻEE.

               Kompitu importanti assenjat lill-BEREC huwa li joħroġ, fejn xieraq, opinjonijiet dwar miżuri tal-Awtoritajiet Regolatorji Nazzjonali (NRAs) u tilwim transfruntier (l-Artikoli 27, 32 u 33 tad-Direttiva). Għall-finijiet tal-Ftehim ŻEE, l-abbozz tal-JCD tar-Regolament jispeċifika l-modalitajiet għall-parteċipazzjoni tal-NRAs taż-ŻEE-EFTA fil-BEREC. Huwa jipprevedi wkoll li l-pożizzjonijiet tal-NRAs taż-ŻEE-EFTA dwar l-opinjonijiet tal-BEREC jiġu rreġistrati separatament, u li l-Awtorità ta’ Sorveljanza tal-EFTA għandha tqis bis-sħiħ kwalunkwe linja gwida, opinjoni, rakkomandazzjoni, pożizzjoni komuni u l-aħjar prattika adottata mill-BEREC. Barra minn hekk, l-abbozz tal-JCD fih xi adattamenti meħtieġa oħra f’kuntest taż-ŻEE.

               L-abbozz tal-JCD li jinkorpora d-Direttiva min-naħa tiegħu jipprevedi adattamenti oħra għad-Direttiva li huma meħtieġa fl-isfond tal-Ftehim ŻEE.

               Liġi tal-Unjoni / il-Ftehim ŻEE (l-adattament (a))

               F’konformità mal-Artikolu 7 tal-Ftehim ŻEE, huma biss l-atti li ġew inkorporati fil-Ftehim li huma vinkolanti għall-Istati taż-ŻEE-EFTA. Għalhekk, ir-referenza għal-liġi tal-Unjoni trid tiġi aġġustata biex tirrifletti li, fil-kuntest taż-ŻEE, il-qafas legali ta’ referenza huwa l-Ftehim ŻEE.

               Opinjonijiet tal-Grupp għall-Politika dwar l-Ispettru tar-Radju (adattament (b)):

               Skont l-adattament (b) tal-Artikolu 28, l-Awtorità ta’ Sorveljanza tal-EFTA hija kompetenti biex tieħu deċiżjonijiet indirizzati lill-Istati tal-EFTA.

               L-adattament jipprovdi wkoll li l-Awtorità ta’ Sorveljanza tal-EFTA għandha tqis bl-akbar reqqa l-opinjoni tal-RSPG. Dan biex jiġi żgurat li l-Awtorità ta’ Sorveljanza tal-EFTA tibbaża fuq l-istess għarfien espert bħall-Kummissjoni meta twettaq il-kompitu tagħha vis-à-vis l-Istati tal-EFTA taħt l-istruttura ta’ żewġ pilastri tal-Ftehim ŻEE.

               Barra minn hekk, fil-każijiet li jikkonċernaw kemm l-Istati tal-EFTA kif ukoll l-Istati Membri tal-UE, l-Awtorità ta’ Sorveljanza tal-EFTA u l-Kummissjoni għandhom jikkooperaw bil-ħsieb li jaqblu dwar deċiżjonijiet biex tiġi riżolta l-interferenza dannuża transfruntiera.

               Referenza għall-Artikolu 267 TFUE / l-Artikolu 34 SCA (il-Ftehim dwar l-istabbiliment ta’ Awtorità ta’ Sorveljanza u Qorti tal-Ġustizzja) (l-adattament (c)):

               L-adattament (c) jaġġusta l-qafas legali fir-rigward tal-qrati jew it-tribunali fl-Istati tal-EFTA billi jissostitwixxi r-referenza għall-Artikolu 267 TFUE b’referenza għall-Artikolu 34 tal-Ftehim bejn l-Istati tal-EFTA dwar l-istabbiliment ta’ Awtorità ta’ Sorveljanza u Qorti tal-Ġustizzja.

               Identifikazzjoni ta’ swieq transnazzjonali (l-adattament (d)):

               It-test ta’ adattament issuġġerit fl-abbozz tal-JCD jikkorrispondi għal dak li huwa attwalment previst fl-adattament (d) skont id-Direttiva 2002/21/KE (ara l-punt 5cl fl-Anness XI ŻEE) rigward il-modalitajiet ta’ kooperazzjoni bejn l-Awtorità ta’ Sorveljanza tal-EFTA u l-Kummissjoni.

               Referenza għall-“Karta” aġġustata (l-adattament (e)):

               Il-Karta tad-Drittijiet Fundamentali tal-Unjoni Ewropea hija strument ta’ liġi primarja tal-UE li ma tkunx vinkolanti fuq dawk li mhumiex Stati Membri u ma huwiex rilevanti fil-kuntest taż-ŻEE. Għalhekk, l-adattament (g) tad-Direttiva jaġġusta r-referenza għall-Karta li tinsab fl-Artikolu 100(1) biex tirreferi għal “drittijiet fundamentali u prinċipji ġenerali tal-Ftehim ŻEE, u r-referenzi fl-Artikolu 100(2) biex jirreferu għal “drittijiet fundamentali”.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tal-liġi internazzjonali li jirregolaw is-sede kkonċernata. Dan jinkludi wkoll strumenti li ma għandhomx effett vinkolanti skont il-liġi internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”.
                  7

               4.1.2.Applikazzjoni għall-każ preżenti

               Il-Kumitat Konġunt taż-ŻEE huwa korp imwaqqaf bi ftehim, jiġifieri l-Ftehim ŻEE. L-att li l-Kumitat Konġunt taż-ŻEE huwa mitlub jadotta, jikkostitwixxi att b’effetti legali. L-att previst se jkun vinkolanti skont il-liġi internazzjonali f’konformità mal-Artikoli 103 u 104 tal-Ftehim ŻEE.

               L-att previst ma jissupplimentax jew ma jemendax il-qafas istituzzjonali tal-Ftehim. Għalhekk, il-bażi ġuridika proċedurali għad-deċiżjoni proposta hija l-Artikolu 218(9) TFUE b’rabta mal-Artikolu 1(3) tar-Regolament tal-Kunsill Nru 2894/94 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE b’rabta mal-Artikolu 1(2) tar-Regolament tal-Kunsill Nru 2894/94 tiddependi primarjament fuq il-bażi ġuridika sostantiva tal-atti legali tal-UE li għandhom jiġu inkorporati fil-Ftehim ŻEE.

               4.2.2.Applikazzjoni għall-każ preżenti

               L-objettiv ewlieni u l-kontenut tal-atti previsti huma relatati mal-approssimazzjoni tal-liġijiet u għalhekk, il-bażi ġuridika sostantiva tad-deċiżjoni proposta hija l-Artikolu 114 TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 114, b’rabta mal-Artikolu 218(9) TFUE u l-Artikolu 1(3) tar-Regolament tal-Kunsill Nru 2894/94 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea.

               5.Il-pubblikazzjoni tal-att previst

               Billi l-atti tal-Kumitat Konġunt taż-ŻEE se jemendaw l-Anness XI (Komunikazzjoni elettronika, servizzi awdjoviżivi u soċjetà tal-informazzjoni) u l-Protokoll 37 (li fih il-lista prevista fl-Artikolu 101) tal-Ftehim ŻEE, huwa xieraq li dan jiġi ppubblikat f’Il-Ġurnal Uffiċjali tal-Unjoni Ewropea wara l-adozzjoni tiegħu.

               2021/0133 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt taż-ŻEE rigward l-emenda tal-Anness XI (Komunikazzjoni elettronika, servizzi awdjoviżivi u soċjetà tal-informatika) u tal-Protokoll 37 (li fih il-lista prevista fl-Artikolu 101 tal-Ftehim ŻEE)

               (Test b’rilevanza għaż-ŻEE)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 114 TFUE, flimkien mal-Artikolu 218(9) tiegħu,

               Wara li kkunsidra r-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea
                  8
               , u b’mod partikolari l-Artikolu 1(3) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim dwar iż-Żona Ekonomika Ewropea
                  9
                (“il-Ftehim ŻEE”) daħal fis-seħħ fl-1 ta’ Jannar 1994.

               (2)Skont l-Artikolu 98 tal-Ftehim ŻEE, il-Kumitat Konġunt taż-ŻEE jista’ jiddeċiedi li jemenda, fost l-oħrajn, l-Anness XI (Komunikazzjoni elettronika, servizzi awdjoviżwali u soċjetà tal-informatika) u tal-Protokoll 37 (li fih il-lista prevista fl-Artikolu 101 tal-Ftehim ŻEE.

               (3)Ir-Regolament (UE) 2018/1971 tal-Parlament Ewropew u tal-Kunsill
                  10
                għandu jiġi inkorporat fil-Ftehim ŻEE.

               (4)Biex il-Ftehim ŻEE jiffunzjona sew, il-Protokoll 37 tal-Ftehim ŻEE għandu jiġi estiż biex jinkludi l-Korp ta’ Regolaturi Ewropej tal-Komunikazzjonijiet Elettroniċi (BEREC) stabbilit bir-Regolament (UE) 2018/1971.

               (5)Biex tiġi żgurata l-implimentazzjoni konsistenti tal-qafas regolatorju għall-komunikazzjonijiet elettroniċi fil-kamp ta’ applikazzjoni tal-Ftehim ŻEE, l-awtoritajiet regolatorji nazzjonali tal-Istati tal-EFTA se jipparteċipaw bis-sħiħ fil-ħidma tal-Bord ta’ Regolaturi tal-BEREC, il-gruppi ta’ ħidma tal-BEREC u l-Bord Maniġerjali tal-Uffiċċju tal-BEREC, minbarra d-dritt tal-vot. Il-pożizzjonijiet tal-awtoritajiet regolatorji tal-Istati tal-EFTA se jiġu rreġistrati separatament meta l-BEREC joħroġ opinjoni. L-Awtorità ta’ Sorveljanza tal-EFTA se tqis bis-sħiħ l-opinjonijiet adottati mill-BEREC.

               (6)Id-Direttiva (UE) 2018/1972 tal-Parlament Ewropew u tal-Kunsill
                  11
               , għandha tiġi inkorporata fil-Ftehim ŻEE.

               (7)Id-Direttiva (UE) Nru 2018/1972 tħassar, b’effett mill-21 ta’ Diċembru 2020, id-Direttivi tal-Kummissjoni 2002/19/KE, 2002/20/KE u 2002/21/KE, 2002/22/KE li kienu inkorporati fil-Ftehim taż-ŻEE u li konsegwentement għandhom jiġu revokati skont il-Ftehim taż-ŻEE b’effett mill-21 ta’ Diċembru 2020.

               (8)Għalhekk, l-Anness XI u l-Protokoll 37 tal-Ftehim ŻEE jenħtieġ li jiġu emendati kif xieraq,

               (9)Għaldaqstant, jenħtieġ li l-pożizzjoni tal-Unjoni fil-Kumitat Konġunt taż-ŻEE tkun ibbażata fuq l-abbozz tad-Deċiżjoni tal-Kumitat Konġunt taż-ŻEE ippreżentat fl-Anness ta’ din id-Deċiżjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata, f’isem l-Unjoni, fil-Kumitat Konġunt taż-ŻEE dwar l-emenda proposta tal-Anness XI (Komunikazzjoni elettronika, servizzi awdjoviżwali u soċjetà tal-informatika) u tal-Protokoll 37 (li fih il-lista prevista fl-Artikolu 101) tal-Ftehim ŻEE għandha tkun ibbażata fuq l-abbozzi ta’ deċiżjonijiet tal-Kumitat Konġunt taż-ŻEE mehmuża ma’ din id-Deċiżjoni.

               Artikolu 2

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                        Għall-Kunsill

                        Il-President

                     (1)

                        Ir-Regolament (UE) 2018/1971 tal-Parlament Ewropew u tal-Kunsill tal-11 ta’ Diċembru 2018 li jistabbilixxi l-Korp ta’ Regolaturi Ewropej tal-Komunikazzjonijiet Elettroniċi (BEREC) u l-Aġenzija għall-Appoġġ tal-BEREC (l-Uffiċċju tal-BEREC), li jemenda r-Regolament (UE) 2015/2120 u li jħassar ir-Regolament (KE) Nru 1211/2009, ĠU L 321, 17.12.2018, p. 1.

                     (2)

                        ĠU L 321, 17.12.2018, p. 36.

                     (3)

                        Ara l-premessa 34 tar-Regolament (UE) 2018/1971.

                     (4)

                        Fl-aħħar ħamsa u għoxrin sena, l-Istati taż-ŻEE-EFTA ġew assoċjati ma’ varjetà ta’ korpi tal-UE skont din id-dispożizzjoni. Il-lista sħiħa ta’ dawn il-korpi tinsab fil-verżjoni aġġornata tal-Protokoll 37. Ara
                  hawnhekk
                  .

                     (5)

                        L-Artikolu 2(1) tar-Regolament BEREC.

                     (6)

                        Il-lista ta’ aġenziji tal-UE b’parteċipazzjoni tal-EFTA, u d-Deċiżjonijiet tal-Kumitat Konġunt li jinkorporaw ir-Regolamenti fundaturi tagħhom fil-Ftehim ŻEE, jistgħu jinsabu fuq
                  http://www.efta.int/eea/eu-agencies
                   .

                     (7)

                        Is-Sentenza tal-Qorti tal-Ġustizzja tas-7 ta’ Ottubru 2014, il-Ġermanja v il-Kunsill, C-399/12, ECLI:EU:C:2014:2258, il-paragrafi 61 sa 64.

                     (8)

                        ĠU L 305, 30.11.1994, p. 6.

                     (9)

                        ĠU L 1, 3.1.1994, p. 3.

                     (10)

                        Ir-Regolament (UE) 2018/1971 tal-Parlament Ewropew u tal-Kunsill tal-11 ta’ Diċembru 2018 li jistabbilixxi l-Korp ta’ Regolaturi Ewropej tal-Komunikazzjonijiet Elettroniċi (BEREC) u l-Aġenzija għall-Appoġġ tal-BEREC (l-Uffiċċju tal-BEREC), li jemenda r-Regolament (UE) 2015/2120 u li jħassar ir-Regolament (KE) Nru 1211/2009 (ĠU L 321, 17.12.2018, p. 1).

                     (11)

                        Id-Direttiva (UE) 2018/1972 tal-Parlament Ewropew u tal-Kunsill tal-11 ta’ Diċembru 2018 li tistabbilixxi l-Kodiċi Ewropew għall-Komunikazzjonijiet Elettroniċi (riformulazzjoni), kif korretta bil-ĠU L 334, 27.12.2019, p. 164, ĠU L 321, 17.12.2018, p. 36.

    ---documentbreak---

               IL-KUMMISSJONI EWROPEA
            Brussell, 7.6.2021
            COM(2021) 274 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE rigward l-emenda tal-Anness XI (Komunikazzjoni elettronika, servizzi awdjoviżivi u soċjetà tal-informatika) u tal-Protokoll 37 (li fih il-lista prevista fl-Artikolu 101 tal-Ftehim ŻEE)

               ANNESS 1

               DEĊIŻJONI TAL-KUMITAT KONĠUNT TAŻ-ŻEE

               Nru […]

               ta’ […]

               li temenda l-Anness XI (Komunikazzjoni elettronika, servizzi awdjoviżivi u soċjetà tal-informatika) u l-Protokoll 37 (li fih il-lista prevista fl-Artikolu 101) tal-Ftehim ŻEE

               IL-KUMITAT KONĠUNT TAŻ-ŻEE,

               Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b’mod partikolari l-Artikolu 98 tiegħu,

               Billi:

               (1)Ir-Regolament (UE) 2018/1971 tal-Parlament Ewropew u tal-Kunsill tal-11 ta’ Diċembru 2018 li jistabbilixxi l-Korp ta’ Regolaturi Ewropej tal-Komunikazzjonijiet Elettroniċi (BEREC) u l-Aġenzija għall-Appoġġ tal-BEREC (l-Uffiċċju tal-BEREC), li jemenda r-Regolament (UE) 2015/2120 u li jħassar ir-Regolament (KE) Nru 1211/2009
                  1
                għandu jiġi inkorporat fil-Ftehim ŻEE.

               (2)Biex il-Ftehim ŻEE jiffunzjona sew, il-Protokoll 37 tal-Ftehim ŻEE għandu jiġi estiż biex jinkludi l-Korp ta’ Regolaturi Ewropej tal-Komunikazzjonijiet Elettroniċi (BEREC) stabbilit bir-Regolament (UE) Nru 2018/1971.

               (3)Sabiex tiġi żgurata implimentazzjoni konsistenti tal-qafas regolatorju għall-komunikazzjonijiet elettroniċi fil-kamp ta’ applikazzjoni tal-Ftehim ŻEE, l-awtoritajiet regolatorji nazzjonali tal-Istati tal-EFTA se jipparteċipaw bis-sħiħ fil-ħidma tal-Bord tar-Regolaturi tal-BEREC, tal-gruppi ta’ ħidma tal-BEREC u tal-Bord Maniġerjali tal-Uffiċċju tal-BEREC, ħlief għad-dritt tal-vot. Il-pożizzjonijiet tal-awtoritajiet regolatorji tal-Istati tal-EFTA se jiġu rreġistrati separatament meta l-BEREC joħroġ opinjoni. L-Awtorità ta’ Sorveljanza tal-EFTA se tqis bis-sħiħ l-opinjonijiet adottati mill-BEREC.

               (4)Għalhekk, l-Anness XI u l-Protokoll 37 tal-Ftehim ŻEE jenħtieġ li jiġu emendati skont dan,

               ADOTTA DIN ID-DEĊIŻJONI:

               Artikolu 1

               L-Anness XI tal-Ftehim ŻEE għandu jiġi emendat kif ġej:

               1.
                     Dan li ġej jiddaħħal wara l-punt 5czp (id-Deċiżjoni ta’ Implimentazzjoni tal-Kummissjoni (UE) 2019/784):

               ‘5czq. 32018 R 1971: Ir-Regolament (UE) 2018/1971 tal-Parlament Ewropew u tal-Kunsill tal-11 ta’ Diċembru 2018 li jistabbilixxi l-Korp ta’ Regolaturi Ewropej għall-Komunikazzjonijiet Elettroniċi (BEREC) u l-Aġenzija għall-Appoġġ tal-BEREC (l-Uffiċċju tal-BEREC), li jemenda r-Regolament (UE) 2015/2120 u li jħassar ir-Regolament (KE) Nru 1211/2009 (ĠU L 321, 17.12.2018, p. 1).

               Il-modalitajiet għall-assoċjazzjoni tal-Istati tal-EFTA skont l-Artikolu 101 ta’ dan il-Ftehim:

               L-awtoritajiet regolatorji nazzjonali tal-Istati tal-EFTA bir-responsabbiltà primarja li jissorveljaw l-operat ta’ kuljum tas-swieq tan-netwerks u tas-servizzi tal-komunikazzjonijiet elettroniċi għandhom jieħdu sehem sħiħ fil-ħidma tal-Bord tar-Regolaturi tal-BEREC, il-gruppi ta’ ħidma tal-BEREC u l-Bord Maniġerjali tal-Uffiċċju tal-BEREC.

               Dawn għandhom ikunu rrappreżentati f’livell xieraq skont id-dispożizzjonijiet tar-Regolament BEREC.

               Għal dak il-għan, l-awtoritajiet regolatorji nazzjonali tal-Istati tal-EFTA għandu jkollhom l-istess drittijiet u obbligi bħall-awtoritajiet regolatorji nazzjonali tal-Istati Membri tal-UE, mingħajr id-dritt li jivvotaw. Membri mill-Istati tal-EFTA ma għandhomx ikunu eliġibbli għall-Presidenza tal-Bord tar-Regolaturi u tal-Bord Maniġerjali.

               Il-BEREC u l-Uffiċċju tal-BEREC għandhom, kif u meta jkun xieraq, jassistu lill-Awtorità ta’ Sorveljanza tal-EFTA u lill-awtoritajiet regolatorji nazzjonali tal-Istati tal-EFTA, skont il-każ, fit-twettiq tal-kompiti rispettivi tagħhom.

               Għall-finijiet ta’ dan il-Ftehim, id-dispożizzjonijiet tar-Regolament għandhom jinqraw skont l-adattamenti li ġejjin:

               (a) Fl-Artikolu 4:

               (i) fil-paragrafu 1, il-punt (a), il-kliem “lill-Awtorità ta’ Sorveljanza tal-EFTA” għandu jiddaħħal qabel il-kliem “u lill-Kummissjoni”;

               (ii) fil-paragrafu 1, il-punt (e), il-kliem “l-Awtorità ta’ Sorveljanza tal-EFTA” għandu jiddaħħal qabel il-kliem “il-Kummissjoni”;

               (iii) għandu jiddaħħal il-paragrafu li ġej:

               “1a. Il-pożizzjonijiet tal-awtoritajiet regolatorji tal-Istati tal-EFTA għandhom jiġu rreġistrati separatament mill-BEREC meta joħorġu opinjonijiet skont il-paragrafu 1, il-punt (c)(i) u (ii).”;

               (iv) fil-paragrafu 4, fir-rigward tal-Istati tal-EFTA, il-kliem “mal-liġi rilevanti tal-Unjoni” għandha tinqara “mal-Ftehim ŻEE”;

               (v) fil-paragrafu 4, il-kliem “jew, skont il-każ, l-Awtorità ta’ Sorveljanza tal-EFTA” jiddaħħal wara l-kliem “u l-Kummissjoni”.

               (b)Fl-Artikolu 7(4), il-kliem “u l-Awtorità ta’ Sorveljanza tal-EFTA” għandu jiddaħħal wara l-kelma “il-Kummissjoni”.

               (c)Fl-Artikolu 13(3),

               (i)il-kliem “, l-Awtorità ta’ Sorveljanza tal-EFTA” għandu jiddaħħal wara l-kelma “BEREC”;

               (ii)il-kliem “u l-Awtorità ta’ Sorveljanza tal-EFTA” għandu jiddaħħal wara l-kliem “mill-Kummissjoni”.

               (d)Fl-Artikolu 15:

               (i)fil-paragrafu 1, is-sentenza li ġejja għandha tiżdied fl-aħħar tal-ewwel subparagrafu: “Rappreżentant tal-Awtorità ta’ Sorveljanza tal-EFTA jipparteċipa fil-Bord Maniġerjali mingħajr id-dritt tal-vot.”;

               (ii)fil-paragrafu 2, il-kliem “u tal-Awtorità ta’ Sorveljanza tal-EFTA” għandu jiddaħħal wara l-kliem “tal-Kummissjoni”.

               (e)Il-paragrafu li ġej għandu jiżdied fl-Artikolu 25:

               “5.
                     L-Istati tal-EFTA għandhom jipparteċipaw fil-kontribuzzjoni mill-Unjoni msemmija fil-paragrafu 3, il-punt (a). Għal dan il-għan, il-proċeduri stabbiliti fl-Artikolu 82(1)(a) u l-Protokoll 32 tal-Ftehim japplikaw mutatis mutandis.”

               (f)Fl-Artikolu 30, għandhom jiġu miżjuda s-subparagrafi li ġejjin:

               “B’deroga mill-Artikoli 12(2)(a) u 82(3)(a) tal-Kundizzjonijiet tal-Impjieg ta’ Aġenti Oħra tal-Unjoni Ewropea, ċittadini tal-Istati tal-EFTA li jgawdu d-drittijiet sħaħ tagħhom bħala ċittadini jistgħu jiġu impjegati b’kuntratt mill-awtorità ta’ reklutaġġ tal-Aġenzija.

               B’deroga mill-Artikoli 12(2)(e), 82(3)(e) u 85(3) tal-Kondizzjonijiet tal-Impjieg applikabbli ta’ Aġenti Oħra tal-Unjoni Ewropea, il-lingwi msemmija fl-Artikolu 129(1) tal-Ftehim ŻEE għandhom jitqiesu mill-Uffiċċju, fir-rigward tal-persunal tiegħu, bħala lingwi tal-Unjoni msemmija fl-Artikolu 55(1) tat-Trattat dwar l-Unjoni Ewropea.”.

               (g)Dan li ġej għandu jiżdied fl-Artikolu 34:

               “L-Istati tal-EFTA għandhom jikkonċedu lill-Uffiċċju tal-BEREC privileġġi u immunitajiet ekwivalenti għal dawk li jinsabu fil-Protokoll dwar il-Privileġġi u l-Immunitajiet tal-Unjoni Ewropea.”

               (h)Il-paragrafu li ġej għandu jiżdied fl-Artikolu 36:

               “4.
                     Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għal dokumenti tal-Parlament Ewropew, tal-Kunsill u tal-Kummissjoni, għall-applikazzjoni tar-Regolament, japplika għall-awtoritajiet regolatorji nazzjonali tal-Istati tal-EFTA rigward id-dokumenti mħejjija mill-BEREC jew l-Uffiċċju tal-BEREC.”

               (i)Fl-Artikolu 40(2),

               (i) il-kliem “, l-Awtorità ta’ Sorveljanza tal-EFTA” għandhom jiddaħħlu wara l-kelma “il-Kummissjoni”;

               (ii) fir-rigward tal-Istati tal-EFTA, il-kliem “mal-liġi tal-Unjoni u mal-liġi nazzjonali” għandhom jinqraw “mal-Ftehim ŻEE u mal-liġi nazzjonali”.

               (j)Fl-Artikolu 41(1)(a) u (b), il-kliem “, l-Awtorità ta’ Sorveljanza tal-EFTA” għandu jiddaħħal wara l-kelma “il-Kummissjoni”.’

               2.
                     Dan li ġej jiżdied mal-punt 5ob (ir-Regolament (UE) Nru 2015/2120 tal-Parlament Ewropew u tal-Kunsill):

               ‘, kif emendat bi:

               -32018 R 1971: Ir-Regolament (UE) 2018/1971 tal-Parlament Ewropew u tal-Kunsill tal-11 ta’ Diċembru 2018 (ĠU L 321, 17.12.2018, p. 1).’

               Artikolu 2

               Il-punt li ġej huwa miżjud fil-Protokoll 37 tal-Ftehim taż-ŻEE:

               ‘41.Il-Korp ta’ Regolaturi Ewropej tal-Komunikazzjonijiet Elettroniċi (BEREC) (ir-Regolament (UE) 2018/1971 tal-Parlament Ewropew u tal-Kunsill).’

               Artikolu 3

               It-testi tar-Regolament (UE) 2018/1971 bil-lingwa Iżlandiża u b’dik Norveġiża, li se jiġu ppubblikati fis-Suppliment dwar iż-ŻEE ta’ Il-Ġurnal Uffiċjali tal-Unjoni Ewropea, għandhom ikunu awtentiċi.

               Artikolu 4

               Din id-Deċiżjoni għandha tidħol fis-seħħ fi […], bil-kundizzjoni li jkunu saru n-notifiki kollha skont l-Artikolu 103(1) tal-Ftehim ŻEE
                  2*.

               Artikolu 5

               Din id-Deċiżjoni għandha tiġi ppubblikata fit-Taqsima taż-ŻEE ta’ Il-Ġurnal Uffiċjali tal-Unjoni Ewropea, u fis-Suppliment tiegħu dwar iż-ŻEE.

               Magħmul fi Brussell, […].

                  Għall-Kumitat Konġunt taż-ŻEE

                  Il-President

                  […]

                  Is-Segretarji

                  Tal-Kumitat Konġunt taż-ŻEE

                  […]

                     (1)

                        ĠU L 321, 17.12.2018, p. 1.

                     (2)
                  *
                        [Ma huwa indikat l-ebda rekwiżit kostituzzjonali.] [Hemm indikati rekwiżiti kostituzzjonali.]

    ---documentbreak--- NA ---documentbreak---

               IL-KUMMISSJONI EWROPEA
            Brussell, 7.6.2021
            COM(2021) 274 final
            ANNESS
            tal-
            Proposta għal DEĊIŻJONI TAL-KUNSILL
            dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE rigward l-emenda tal-Anness XI (Komunikazzjoni elettronika, servizzi awdjoviżivi u soċjetà tal-informatika) u tal-Protokoll 37 (li fih il-lista prevista fl-Artikolu 101) tal-Ftehim ŻEE

               ANNESS 2

               DEĊIŻJONI TAL-KUMITAT KONĠUNT TAŻ-ŻEE

               Nru […]

               ta’ […]

               li temenda l-Anness XI (Komunikazzjoni elettronika, servizzi awdjoviżivi u soċjetà tal-informazzjoni) tal-Ftehim ŻEE

               IL-KUMITAT KONĠUNT TAŻ-ŻEE,

               Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b’mod partikolari l-Artikolu 98 tiegħu,

               Billi:

               (1)Id-Direttiva (UE) 2018/1972 tal-Parlament Ewropew u tal-Kunsill tal-11 ta’ Diċembru 2018 li tistabbilixxi l-Kodiċi Ewropew għall-Komunikazzjonijiet Elettroniċi (riformulazzjoni)
                  1
               , kif korretta bil-ĠU L 334, 27.12.2019, p. 164 u bil-ĠU L 419, 11.12.2020, p. 36, għandha tiġi inkorporata fil-Ftehim ŻEE.

               (2)Id-Direttiva (UE) 2018/1972 tħassar, b’effett mill-21 ta’ Diċembru 2020, id-Direttivi 2002/19/KE
                  2
               , 2002/20/KE
                  3
               , 2002/21/KE
                  4
                u 2002/22/KE
                  5
                tal-Parlament Ewropew u tal-Kunsill, li ġew inkorporati fil-Ftehim ŻEE u li konsegwentement għandhom jitħassru skont il-Ftehim ŻEE b’effett mill-21 ta’ Diċembru 2020.

               (3)Għalhekk, l-Anness XI tal-Ftehim ŻEE jenħtieġ li jiġi emendat kif xieraq,

               ADOTTA DIN ID-DEĊIŻJONI:

               Artikolu 1

               L-Anness XI tal-Ftehim ŻEE għandu jiġi emendat kif ġej:

               1.
                     Dan li ġej jiddaħħal wara l-punt 5czq (ir-Regolament (UE) 2018/1971 tal-Parlament Ewropew u tal-Kunsill):

               ‘5czr. 32018 L 1972: Id-Direttiva (UE) 2018/1972 tal-Parlament Ewropew u tal-Kunsill tal-11 ta’ Diċembru 2018 li tistabbilixxi l-Kodiċi Ewropew għall-Komunikazzjonijiet Elettroniċi (riformulazzjoni) (ĠU L 321, 17.12.2018, p. 36), kif korretta bil-ĠU L 334, 27.12.2019, p. 164 u ĠU L 419, 11.12.2020, p. 36.

               Għall-finijiet ta’ dan il-Ftehim, id-dispożizzjonijiet tad-Direttiva għandhom jinqraw bl-adattamenti li ġejjin:

               (a)
                     Ir-referenzi għal-liġi tal-Unjoni, inklużi r-referenzi għat-TFUE u d-dispożizzjonijiet tiegħu, għandhom jinftiehmu bħala referenzi għall-Ftehim ŻEE.

               (b)
                     Fl-Artikolu 28, il-paragrafu li ġej għandu jiżdied wara l-paragrafu 4:

               “Wara konsultazzjoni mal-awtoritajiet regolatorji nazzjonali, l-Awtorità ta’ Sorveljanza tal-EFTA tista’, filwaqt li tqis bis-sħiħ l-opinjoni tal-RSPG, tadotta deċiżjonijiet indirizzati lill-Istati tal-EFTA kkonċernati.

               Jekk l-Awtorità ta’ Sorveljanza tal-EFTA jew il-Kummissjoni jkollhom l-intenzjoni li jieħdu deċiżjoni dwar problema jew tilwima li taffettwa kemm Stat tal-EFTA kif ukoll Stat Membru tal-UE, dawn għandhom jikkooperaw bil-ħsieb li jaqblu dwar deċiżjonijiet biex isolvu l-interferenza dannuża transfruntiera. L-awtorità ta’ Sorveljanza tal-EFTA u l-Kummissjoni għandhom b’hekk iqisu bis-sħiħ l-opinjoni tal-RSPG. L-Artikolu 109 tal-Ftehim ŻEE għandu japplika mutatis mutandis.”

               (c)
                     Fl-Artikolu 31(2), fir-rigward tal-Istati tal-EFTA, il-kliem “tal-Artikolu 267 tat-TFUE” għandu jinqara “tal-Artikolu 34 tal-Ftehim bejn l-Istati tal-EFTA dwar l-Istabbiliment ta’ Awtorità ta’ Sorveljanza u Qorti tal-Ġustizzja”.

               (d)
                     Is-subparagrafi li ġejjin għandhom jiżdiedu mal-Artikolu 65(1):

                “Wara li tikkonsulta mal-awtoritajiet regolatorji nazzjonali, l-Awtorità ta’ Sorveljanza tal-EFTA tista’ tadotta deċiżjonijiet li jidentifikaw is-swieq transnazzjonali bejn żewġ Stati tal-EFTA jew aktar.

               Jekk l-Awtorità ta’ Sorveljanza tal-EFTA jew il-Kummissjoni jkollhom l-intenzjoni li jidentifikaw suq transnazzjonali li jaffettwa kemm Stat tal-EFTA kif ukoll Stat Membru tal-UE, dawn għandhom jikkooperaw bil-ħsieb li jaqblu dwar deċiżjonijiet identiċi li jidentifikaw dan is-suq transnazzjonali. L-Artikolu 109 tal-Ftehim ŻEE għandu japplika mutatis mutandis.”

               (e)Fir-rigward tal-Istati tal-EFTA,

               (i) fl-Artikolu 100(1), il-kliem “il-Karta tad-Drittijiet Fundamentali tal-Unjoni Ewropea (‘il-Karta’) u “l-prinċipji ġenerali tal-liġi tal-Unjoni” għandhom jinqraw “id-drittijiet fundamentali u l-prinċipji ġenerali tal-Ftehim ŻEE”;

               (ii)fl-Artikolu 100(2), il-kliem “tad-drittijiet u l-libertajiet rikonoxxuti mill-Karta”, il-kliem “mal-Artikolu 52(1) tal-Karta” u l-kliem “il-Karta” għandhom jinqraw “id-drittijiet fundamentali”.’

               2.
                     B’effett mill-21 ta’ Diċembru 2020, il-punt li ġej għandu jiżdied wara l-punt 5cla (id-Deċiżjoni Nru 243/2012/UE tal-Parlament Ewropew u tal-Kunsill):

               ‘, kif emendata bi:

               -32018 L 1972: Id-Direttiva (UE) 2018/1972 tal-Parlament Ewropew u tal-Kunsill tal-11 ta’ Diċembru 2018 (ĠU L 321, 17.12.2018, p. 36).’

               3.
                     It-testi tal-punti 5cj, 5ck, 5cl u 5cm għandhom jitħassru b’effett mill-21 ta’ Diċembru 2020.

               Artikolu 2

               It-testi tad-Direttiva (UE) 2018/1972, kif korretti bil-ĠU L 334, 27.12.2019, p. 164 u ĠU L 419, 11.12.2020, p. 36, bil-lingwa Iżlandiża u b’dik Norveġiża, li se jiġu ppubblikati fis-Suppliment dwar iż-ŻEE ta’ Il-Ġurnal Uffiċjali tal-Unjoni Ewropea, għandhom ikunu awtentiċi.

               Artikolu 3

               Din id-Deċiżjoni għandha tidħol fis-seħħ fi […], bil-kundizzjoni li jkunu saru n-notifiki kollha skont l-Artikolu 103(1) tal-Ftehim ŻEE
                  6*.

               Artikolu 4

               Din id-Deċiżjoni għandha tiġi ppubblikata fit-Taqsima taż-ŻEE ta’ Il-Ġurnal Uffiċjali tal-Unjoni Ewropea, u fis-Suppliment tiegħu dwar iż-ŻEE.

               Magħmul fi Brussell, […].

                  Għall-Kumitat Konġunt taż-ŻEE

                  Il-President

                  […]

                  Is-Segretarji

                  Tal-Kumitat Konġunt taż-ŻEE

                  […]

                     (1)

                        ĠU L 321, 17.12.2018, p. 36.

                     (2)

                        ĠU L 108, 24.4.2002, p. 7.

                     (3)

                        ĠU L 108, 24.4.2002, p. 21.

                     (4)

                        ĠU L 108, 24.4.2002, p. 33.

                     (5)

                        ĠU L 108, 24.4.2002, p. 51.

                     (6)
                  *
                        [Ma huwa indikat l-ebda rekwiżit kostituzzjonali.] [Rekwiżiti kostituzzjonali indikati.]


               IL-KUMMISSJONI EWROPEA
            Brussell, 26.7.2021
            COM(2021) 418 final
            2021/0235(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-proċedura bil-miktub mill-Parteċipanti fl-Arranġament dwar il-Krediti għall-Esportazzjoni Uffiċjalment Appoġġati fir-rigward tar-reviżjoni tal-Ftehim Settorjali dwar il-Krediti għall-Esportazzjoni għall-Proġetti ta’ Ġenerazzjoni tal-Elettriku Fgwidati mill-Faħam li jinsab fl-Anness VI

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna deċiżjoni li tistabbilixxi l-pożizzjoni li għandha tittieħed f’isem l-Unjoni Ewropea mill-Kummissjoni fil-kuntest tar-rieżami tal-Ftehim Settorjali dwar il-Proġetti ta’ Ġenerazzjoni tal-Elettriku mill-Faħam, imsejjaħ ukoll il-Ftehim Settorjali Faħam (“CFSU”), li jinsab fl-Anness VI għall-Arranġament dwar il-Krediti għall-Esportazzjoni Uffiċjalment Appoġġati (l-“Arranġament”).

               Aġġornament tas-CFSU qed jiġi diskuss fil-livell tal-Parteċipanti għall-Arranġament, wara proposta mill-Unjoni Ewropea sottomessa fit-21 ta’ April 2021 (il-“Proposta”). Il-proposta tistieden lill-Parteċipanti jallinjaw l-Arranġament mal-għanijiet klimatiċi kondiviżi tagħhom – peress li l-Parteċipanti kollha ffirmaw il-Ftehim ta’ Pariġi – billi jemendaw ir-regoli tas-CFSU biex itemmu kwalunkwe possibbiltà ta’ appoġġ fil-forma ta’ krediti għall-esportazzjoni appoġġati b’mod uffiċjali u għajnuna marbuta skont ir-regoli tal-Arranġament għall-esportazzjonijiet ta’ impjanti tal-enerġija li jaħdmu bil-faħam u proġetti relatati.

               Peress li l-kwistjonijiet relatati mal-klima – u b’mod aktar speċifiku l-kwistjoni tat-tneħħija gradwali tal-faħam għall-ġenerazzjoni tal-elettriku – huma fiċ-ċentru tal-attenzjoni, il-Parteċipanti jistgħu jilħqu ftehim dwar din il-kwistjoni qabel il-COP26 f’Novembru 2021. B’mod partikolari, il-president tal-COP26 qed iħeġġeġ lin-nazzjonijiet biex jitbiegħdu mill-ġenerazzjoni tal-enerġija mill-faħam u fit-21 ta’ Mejju 2021, in-nazzjonijiet tal-G7 impenjaw ruħhom li jtemmu l-appoġġ dirett ġdid tal-gvern għall-ġenerazzjoni internazzjonali mingħajr tnaqqis tal-enerġija mill-faħam termali sa tmiem l-2021, inkluż permezz tal-Assistenza Uffiċjali għall-Iżvilupp, il-finanzjament tal-esportazzjoni, l-investiment, u l-appoġġ finanzjarju u għall-promozzjoni tal-kummerċ. Sabiex l-Unjoni Ewropea tkompli turi l-ambizzjonijiet b’saħħithom tagħha, huwa kruċjali li l-Unjoni tkun lesta tieħu pożizzjoni dwar ftehim possibbli dwar din il-kwistjoni ferm qabel il-COP26, li ser issir mill-1 sat-12 ta’ Novembru 2021.

               2.Kuntest tal-proposta

               2.1.L-Arranġament dwar il-Krediti għall-Esportazzjoni Uffiċjalment Appoġġati

               L-Arranġament huwa ftehim informali bejn l-UE, l-Istati Uniti, il-Kanada, il-Ġappun, il-Korea, in-Norveġja, l-Iżvizzera, l-Awstralja, New Zealand, it-Turkija u r-Renju Unit, li jipprovdi qafas għall-użu ordnat ta’ krediti għall-esportazzjoni uffiċjalment appoġġati. Fil-prattika dan ifisser previżjoni ta' kondizzjonijiet ekwivalenti ta' kompetizzjoni (li permezz tagħhom il-kompetizzjoni tkun ibbażata fuq il-prezz u l-kwalità tal-prodotti esportati u mhux fuq it-termini finanzjarji mogħtija) u ħidma biex jiġu eliminati s-sussidji u d-distorsjonijiet kummerċjali relatati ma’ krediti għall-esportazzjoni uffiċjalment appoġġati. L-Arranġament daħal fis-seħħ f’April tal-1978, huwa għal żmien indeterminat u għalkemm jirċievi l-appoġġ amministrattiv tas-Segretarjat tal-OECD, mhuwiex Att tal-OECD
                  1
               .

               L-Arranġament huwa soġġett għal aġġornamenti regolari, filwaqt li jitqiesu l-iżviluppi tas-suq finanzjarju u tal-politika li jaffettwaw l-għoti ta’ krediti għall-esportazzjoni uffiċjalment appoġġati. L-Arranġament ġie traspost, u għalhekk sar legalment vinkolanti fl-UE permezz tar-Regolament (UE) Nru 1233/2011 tal-Parlament Ewropew u tal-Kunsill
                  2

                  3
               . Ir-reviżjonijiet tat-termini u l-kundizzjonijiet tal-Arranġament huma inkorporati fil-liġi tal-UE permezz ta’ Atti delegati skont l-Artikolu 2 ta’ dan ir-Regolament.

               2.2.Il-Parteċipanti fl-Arranġament dwar il-Krediti għall-Esportazzjoni Uffiċjalment Appoġġati

               Il-Kummissjoni Ewropea tirrappreżenta lill-Unjoni fil-laqgħat tal-Parteċipanti tal-Arranġament, kif ukoll fil-proċeduri bil-miktub għat-teħid ta’ deċiżjonijiet mill-Parteċipanti tal-Arranġament. Id-deċiżjonijiet dwar l-emendi kollha tal-Arranġament jittieħdu b’kunsens. Il-pożizzjoni tal-Unjoni hija adottata mill-Kunsill u hija diskussa mill-Istati Membri fil-Grupp ta’ Ħidma tal-Kunsill dwar il-Krediti għall-Esportazzjoni
                  4
               .

               2.3.L-att previst tal-Parteċipanti fis-CSFU

               Il-Parteċipanti qablu l-ewwel fuq is-CFSU fl-2016 biex jinkoraġġixxu lill-esportaturi u lix-xerrejja biex jitbiegħdu minn impjanti tal-enerġija li jaħdmu bil-faħam b’effiċjenza baxxa. Is-CFSU tikkonsisti f’regoli speċifiċi għas-settur flimkien mat-termini u l-kundizzjonijiet orizzontali tal-Arranġament. Dan jippermetti biss il-finanzjament ta’ impjanti kbar (‘il fuq minn 500 MW) b’“teknoloġija ultra-superkritika” jew b’intensità baxxa ta’ emissjonijiet (inqas minn 750 g CO2/kWh ta’ elettriku prodott) u jillimita l-finanzjament ta’ impjanti iżgħar li ma jissodisfawx standards ta’ effiċjenza għolja għall-pajjiżi eliġibbli għar-riżorsi tal-Assoċjazzjoni Internazzjonali għall-Iżvilupp.

               Is-CFSU tinkludi klawżola ta’ rieżami bil-għan li tkompli ssaħħaħ it-termini u l-kundizzjonijiet tagħha. L-Artikolu 6, punt (a), jipprevedi li “Dan il-Ftehim Settorjali għandu jiġi rivedut sa mhux iktar tard mit-30 ta’ Ġunju 2020 bil-għan li jsaħħaħ aktar it-termini u l-kundizzjonijiet fit-tieni fażi li tibda mhux aktar tard mill-1 ta’ Jannar 2021, sabiex jikkontribwixxi għall-għan komuni li jiġi indirizzat it-tibdil fil-klima u jitkompla t-tnaqqis gradwali tal-appoġġ uffiċjali għal impjanti, inkluż bil-ħsieb li jitnaqqas l-użu ta' impjanti tal-enerġija inqas effiċjenti li jużaw il-faħam. B’mod partikolari, l-Artikolu 6, punt (b), jipprevedi li “Ir-reviżjoni għandha tieħu kont ta’: 1) l-aktar rapporti riċenti dwar ix-xjenza tal-klima u l-implikazzjonijiet għal deċiżjonijiet ta’ investiment fl-infrastruttura globali jekk nibqgħu fit-triq biex nillimitaw it-tisħin globali għal inqas minn 2 gradi Celsius ogħla mil-livelli preindustrijali”.

               Mill-adozzjoni tas-CFSU fl-2016, analiżi sinifikanti enfasizzat il-pass u l-iskala rapidi tal-ġenerazzjoni tal-enerġija mill-faħam termali meħtieġa biex it-tisħin jinżamm taħt iż-2°C: ix-xenarji huma ġeneralment konsistenti dwar il-ħtieġa għall-għeluq ta’ kważi l-impjanti kollha tal-enerġija li jaħdmu bil-faħam qabel l-2040. Madankollu, skont ir-regoli tas-CFSU adottati fl-2016, l-appoġġ dirett u indirett għall-impjanti tal-enerġija li jaħdmu bil-faħam għadu possibbli. Għaldaqstant, tqum kwistjoni ta’ konsistenza. Il-Grupp ta’ Ħidma tal-Kunsill dwar il-Krediti għall-Esportazzjoni ilu mill-2020 jaħdem fuq proposta biex jirrevedi s-CFSU biex jindirizzah.

               3.Pożizzjoni li għandha tittieħed f’isem l-Unjoni

               Il-Kummissjoni Ewropea, f’isem l-Unjoni, ressqet Proposta għar-reviżjoni tas-CFSU fil-21 ta’ April 2021 lill-Parteċipanti fl-Arranġament, li inizjalment ġiet diskussa u adottata fil-Grupp ta’ Ħidma tal-Kunsill dwar il-Krediti għall-Esportazzjoni. Il-proposta tipprevedi eliminazzjoni gradwali globali tal-finanzjament tal-esportazzjoni għas-settur tal-enerġija mill-faħam. B’mod aktar speċifiku, huwa jappella għal tmiem immedjat tal-krediti għall-esportazzjoni uffiċjalment appoġġati u tal-għajnuna marbuta għal:

               –l-esportazzjoni ta’ impjanti ġodda tal-enerġija li jaħdmu bil-faħam u partijiet minnhom,

               –il-provvista ta’ tagħmir lill-impjanti eżistenti ta’ ġenerazzjoni tal-elettriku bil-faħam li ma jkunux imnaqqsa sakemm l-iskop tat-tagħmir ipprovdut ma jkunx it-tnaqqis tat-tniġġis u la jwassal għal estensjoni tal-ħajja utli tal-impjant u lanqas żieda fil-kapaċità, u

               –l-esportazzjoni ta’ oġġetti u servizzi relatati mal-iżvilupp, il-kostruzzjoni jew l-espansjoni tat-tħaffir għall-faħam termali u għal kwalunkwe tip ta’ trasport użat b’mod predominanti għaċ-ċaqliq tal-faħam termali.

               Din il-Proposta għandha l-għan li tnaqqas id-distakk bejn l-impenn tal-Parteċipanti li jilħqu l-għanijiet fit-tul tal-Ftehim ta’ Pariġi u d-dispożizzjonijiet tas-CFSU li xorta jagħmluha possibbli li jiġu appoġġati l-esportazzjonijiet ta’ impjanti tal-enerġija li jaħdmu bil-faħam u l-katina tal-valur globali tal-ġenerazzjoni tal-enerġija mill-faħam termali. Il-proposta hija kompletament konformi mal-prijoritajiet ta’ politika tal-Unjoni Ewropea. B’mod partikolari, fil-25 ta’ Jannar 2021, il-Kunsill tal-Unjoni Ewropea fil-Konklużjonijiet tiegħu dwar id-diplomazija dwar il-klima u l-enerġija appella għal eliminazzjoni gradwali globali tas-sussidji tal-fjuwils fossili li huma ta’ ħsara għall-ambjent tul skeda ta’ żmien ċara u trasformazzjoni determinata u ġusta madwar id-dinja lejn in-newtralità klimatika, inkluża t-tneħħija gradwali tal-faħam mhux imnaqqas fil-produzzjoni tal-enerġija u – bħala l-ewwel pass – it-tmiem immedjat tal-finanzjament kollu ta’ infrastruttura ġdida tal-faħam f’pajjiżi terzi.

               Peress li huwa kruċjali li l-komunità ta’ kreditu għall-esportazzjoni tal-OECD tittraduċi b’mod adegwat l-objettivi tal-politika dwar il-klima fir-regoli tal-Arranġament u f’miżuri prattiċi, l-Unjoni Ewropea ser tinsisti għal ftehim dwar din l-eliminazzjoni gradwali fil-laqgħat li ġejjin. Diversi Parteċipanti oħra żgur li se jimbuttaw ukoll lejn l-istess direzzjoni (prinċipalment, ir-Renju Unit, il-Kanada u l-Istati Uniti) u oħrajn (il-Korea u l-Ġappun) ħabbru din is-sena li se jtemmu l-appoġġ għall-ġenerazzjoni internazzjonali mingħajr tnaqqis tal-enerġija mill-faħam termali. Jekk in-negozjati jagħtu l-frott,il-parteċipanti jistgħu jintalbu jadottaw modifiki għas-CFSU – u possibbilment għal xi artikoli tal-Arranġament biex jirriflettu r-reviżjoni tas-CFSU – matul waħda mis-sessjonijiet li jmiss tagħhom, possibbilment matul laqgħa straordinarja tal-Parteċipanti qabel il-COP26, f’Settembru jew f’Ottubru 2021. F’dan ix-xenarju, jenħtieġ li l-Unjoni Ewropea tkun tista’ tieħu pożizzjoni dwar ir-reviżjoni tas-CFSU fil-ħin.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregolaw il-korp inkwistjoni. Dan jinkludi strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  5
               .

               4.1.2.Applikazzjoni għal dan il-każ

               L-att previst huwa kapaċi jinfluwenza b’mod deċiżiv il-kontenut tal-leġiżlazzjoni tal-UE, l-aktar ir-Regolament (UE) Nru 1233/2011 tal-Parlament Ewropew u tal-Kunsill tas- 16 ta’ Novembru 2011 dwar l-applikazzjoni ta’ ċerti linji gwida fil-qasam tal-krediti ta’ esportazzjoni uffiċjalment appoġġati u li jħassar id-Deċiżjonijiet tal-Kunsill 2001/76/KE u 2001/77/KE. Dan minħabba l-Artikolu 2 ta’ dan ir-Regolament li jiddikjara li “Il-Kummissjoni għandha tadotta atti delegati skont l-Artikolu 3 sabiex temenda l-Anness II b'riżultat ta’ emendi għal-linji gwida miftiehma mill-Parteċipanti għall-Arranġament”. Dan jinkludi emendi tal-annessi għall-Arranġament.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst huma relatati mal-krediti ta’ esportazzjoni, li huwa fi ħdan il-politika kummerċjali komuni. Għaldaqstant, il-bażi ġuridika sostantiva tad-deċiżjoni proposta hija l-Artikolu 207 tat-TFUE.

               4.3.Konklużjoni

               Il-bażi ġuridika tad-deċiżjoni proposta jenħtieġ li tkun l-ewwel subparagrafu tal-Artikolu 207(4) tat-TFUE, flimkien mal-Artikolu 218(9) tat-TFUE.

               2021/0235 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-proċedura bil-miktub mill-Parteċipanti fl-Arranġament dwar il-Krediti għall-Esportazzjoni Uffiċjalment Appoġġati fir-rigward tar-reviżjoni tal-Ftehim Settorjali dwar il-Krediti għall-Esportazzjoni għall-Proġetti ta’ Ġenerazzjoni tal-Elettriku Fgwidati mill-Faħam li jinsab fl-Anness VI

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4), l-ewwel subparagrafu, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-linji gwida li jinsabu fl-Arranġament dwar il-Krediti għall-Esportazzjoni Uffiċjalment Appoġġati (l-“Arranġament”), inkluż il-Ftehim Settorjali dwar il-Krediti għall-Esportazzjoni għal Proġetti ta’ Ġenerazzjoni tal-Elettriku mill-Faħam (“CFSU”) li jinsabu fl-Anness VI tiegħu, ġew trasposti, u għalhekk saru legalment vinkolanti fl-Unjoni permezz tar-Regolament (UE) Nru 1233/2011 tal-Parlament Ewropew u tal-Kunsill
                  6
               .

               (2)Skont l-Artikolu 6 tas-CFSU, il-parteċipanti fl-Arranġament (il- “Parteċipanti”) għandhom jirrevedu l-Ftehim Settorjali bil-għan li jkomplu jsaħħu t-termini u l-kundizzjonijiet tiegħu sabiex jikkontribwixxu għall-għan komuni li jiġi indirizzat it-tibdil fil-klima u li jitkompla t-tnaqqis gradwali tal-appoġġ uffiċjali għall-impjanti tal-enerġija li jaħdmu bil-faħam.

               (3)Id-Deċiżjoni prevista għar-rieżami tas-CFSU jenħtieġ li tkun konformi mal-impenji internazzjonali tal-Unjoni Ewropea skont il-Ftehim ta’ Pariġi u l-politika tal-Unjoni dwar il-klima.

               (4)Fil-konklużjonijiet tiegħu dwar id-diplomazija dwar il-klima u l-enerġija tal-25 ta’ Jannar 2021, il-Kunsill tal-Unjoni Ewropea appella għal eliminazzjoni gradwali globali tas-sussidji tal-fjuwils fossili li jagħmlu ħsara lill-ambjent tul skeda ta’ żmien ċara u trasformazzjoni determinata u ġusta madwar id-dinja lejn in-newtralità klimatika, inkluż it-tneħħija gradwali tal-faħam mhux imnaqqas fil-produzzjoni tal-enerġija u — bħala l-ewwel pass — it-tmiem immedjat tal-finanzjament kollu ta’ infrastruttura ġdida tal-faħam f’pajjiżi terzi.

               (5)Huwa xieraq li tiġi stabbilita l-pożizzjoni li għandha tittieħed f’isem l-Unjoni fir-rigward tar-reviżjoni tal-Ftehim Settorjali dwar il-Krediti għall-Esportazzjoni għall-Ġenerazzjoni tal-Elettriku mill-Faħam, peress li d-deċiżjoni prevista tal-Parteċipanti fl-Arranġament se tkun vinkolanti fuq l-Unjoni u kapaċi tinfluwenza b’mod deċiżiv il-kontenut tal-liġi tal-Unjoni, bis-saħħa tal-Artikolu 2 tar-Regolament (UE) Nru 1233/2011,

               ADOTTA DIN ID-DEĊIŻJONI:

               Artikolu 1

               L-Anness jistabbilixxi l-pożizzjoni li għandha tittieħed f’isem l-Unjoni fir-rigward tar-rieżami tal-Ftehim Settorjali dwar il-Krediti għall-Esportazzjoni għal Proġetti ta’ Ġenerazzjoni tal-Elettriku mill-Faħam li jinsab fl-Anness VI tal-Arranġament dwar il-Krediti għall-Esportazzjoni Uffiċjalment Appoġġati.

               Artikolu 2

               Modifiki għall-Anness VI tal-Arranġament dwar il-Krediti għall-Esportazzjoni Uffiċjalment Appoġġati, li huma skont l-orjentazzjoni tal-Anness, jistgħu jiġu miftiehma mir-rappreżentanti tal-Unjoni mingħajr deċiżjoni ulterjuri tal-Kunsill.

               Artikolu 3

               Fejn isiru proposti ġodda dwar is-suġġett fl-Anness, jew qabel, f’laqgħa tal-Parteċipanti, li dwarha għad m’hemmx pożizzjoni tal-Unjoni, il-pożizzjoni tal-Unjoni għandha tiġi speċifikata permezz ta’ koordinazzjoni tal-Unjoni qabel ma l-Parteċipanti jintalbu jadottaw emenda għall-Arranġament. F’każijiet bħal dawn, il-pożizzjoni tal-Unjoni għandha tkun konformi mal-politiki u l-leġiżlazzjoni eżistenti.

               Artikolu 4

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Kif definit fl-Artikolu 5 tal-Konvenzjoni tal-OECD.

                     (2)

                        Ir-Regolament (UE) Nru 1233/2011 tal-Parlament Ewropew u tal-Kunsill tas-16 ta’ Novembru 2011 dwar l-applikazzjoni ta’ ċerti linji gwida fil-qasam tal-krediti ta’ esportazzjoni uffiċjalment appoġġati u li jħassar id-Deċiżjonijiet tal-Kunsill 2001/76/KE u 2001/77/KE (ĠU L 326, 8.12.2011, p. 45).

                     (3)

                        Fl-imgħoddi, verżjonijiet preċedenti tal-Arranġament tal-OECD ġew trasposti fil-liġi tal-UE permezz ta’ Deċiżjonijiet tal-Kunsill.

                     (4)

                        Id-Deċiżjoni tal-Kunsill li tistabbilixxi l-Grupp ta’ Koordinazzjoni tal-Politika għall-Assigurazzjoni ta’ Kreditu, Garanziji ta’ Kreditu u Krediti Finanzjarji, (ĠU 66, 27.10.1960, p. 1339).

                     (5)

                        Is-sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (6)

                        Ir-Regolament (UE) Nru 1233/2011 tal-Parlament Ewropew u tal-Kunsill tas-16 ta’ Novembru 2011 dwar l-applikazzjoni ta’ ċerti linji gwida fil-qasam tal-krediti ta’ esportazzjoni uffiċjalment appoġġati u li jħassar id-Deċiżjonijiet tal-Kunsill 2001/76/KE u 2001/77/KE (“ĠU L 326, 8.12.2011, p. 45) (“Ir-Regolament (UE) Nru 1233/2011”).

    ---documentbreak---

               IL-KUMMISSJONI EWROPEA
            Brussell, 26.7.2021
            COM(2021) 418 final
            ANNESS
            ta'
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-proċedura bil-miktub mill-Parteċipanti fl-Arranġament dwar il-Krediti għall-Esportazzjoni Uffiċjalment Appoġġati fir-rigward tar-reviżjoni tal-Ftehim Settorjali dwar il-Krediti għall-Esportazzjoni għall-Proġetti ta’ Ġenerazzjoni tal-Elettriku Fgwidati mill-Faħam li jinsab fl-Anness VI

               ANNESS

               SUĠĠERIMENT

               Il-pożizzjoni tal-Unjoni Ewropea hija li tappoġġa:

               (1)It-tmiem immedjat tal-għoti ta’ krediti għall-esportazzjoni appoġġati b’mod uffiċjali u ta’ għajnuna marbuta għal:

               (a)L-esportazzjoni ta’ proġetti ġodda ta’ ġenerazzjoni tal-elettriku mill-faħam jew partijiet minnhom.

               Proġetti ta’ ġenerazzjoni tal-elettriku mill-faħam huma impjanti tal-enerġija kompleti, jew partijiet minnhom, li jaħdmu bil-faħam; jinkludu l-komponenti, it-tagħmir, il-materjali u s-servizzi kollha (inkluż it-taħriġ tal-personal) li huma meħtieġa b’mod dirett għall-kostruzzjoni u għall-kummissjonar ta’ stazzjonijiet tal-enerġija bħal dawn.

               (b)Il-provvista ta’ tagħmir lil impjanti eżistenti ta’ ġenerazzjoni tal-elettriku mill-faħam, sakemm ma jiġux issodisfati l-kundizzjonijiet kollha li ġejjin:

               (i)L-iskop tat-tagħmir fornut huwa t-tnaqqis tat-tniġġis.

               (ii)It-tagħmir ipprovdut la jwassal għal estensjoni tal-ħajja utli tal-impjant u lanqas għal żieda fil-kapaċità.

               (2)It-tmiem immedjat tal-forniment ta’ krediti għall-esportazzjoni appoġġati b’mod uffiċjali u ta’ għajnuna marbuta għall-esportazzjoni ta’ oġġetti u servizzi relatati ma’:

               (a)L-iżvilupp, il-kostruzzjoni jew l-espansjoni tat-tħaffir għall-faħam termali. Dan jinkludi l-esplorazzjoni, l-estrazzjoni u l-produzzjoni tal-faħam termali u l-infrastruttura assoċjata miegħu.

               (b)Kwalunkwe tip ta’ trasport (inklużi modi ta’ trasport u infrastruttura assoċjata) użat b’mod predominanti għaċ-ċaqliq tal-faħam termali.

               Il-punti (a) u (b) tal-paragrafu 1 ma għandhomx japplikaw għal proġetti ta’ ġenerazzjoni tal-elettriku mill-faħam li jaqgħu fil-kamp ta’ applikazzjoni u jissodisfaw il-kundizzjonijiet tal-Appendiċi II tal-Ftehim Settorjali dwar il-Krediti għall-Esportazzjoni għall-Enerġija Rinnovabbli, il-Mitigazzjoni u l-Adattament għat-Tibdil fil-Klima, u l-Proġetti tal-Ilma (l-Anness IV). It-termini u l-kundizzjonijiet finanzjarji applikabbli għal tali proġetti għandhom ikunu dawk stabbiliti fl-Anness IV.

               Il-punti (a) u (b) tal-paragrafu 2, għandhom japplikaw għall-esportazzjonijiet kollha ta’ oġġetti u servizzi koperti mill-Arranġament, inkluż meta koperti minn Ftehimiet Settorjali.

               L-implimentazzjoni ta’ din il-proposta tista’ twassal għal bidliet fil-Ftehim Settorjali dwar il-Krediti għall-Esportazzjoni għall-Proġetti tal-Ġenerazzjoni tal-Elettriku mill-Faħam li jinsabu fl-Anness VI, kif ukoll potenzjalment għad-dispożizzjonijiet tal-Arranġament dwar il-Krediti għall-Esportazzjoni Uffiċjalment Appoġġati, speċjalment l-Artikolu 6 tiegħu.